V. Tomanová, ministerka práce, sociálnych vecí a rodiny SR: (2010-02-02):
Dovoľte mi uviesť jednu vec, kým sa dostanem k sociálnym podnikom. A by som povedala, ja sa spýtam: Kto to tu znížil sociálnu ochranu spočívajúcu v znížení dávky v nezamestnanosti z hľadiska doby jej vyplácania z deväť mesiacov na šesť? Kto to tu sprísnil podmienky pre priznanie nároku na dávku v nezamestnanosti tak, že ju dostávalo len 15 % zamestnancov, ktorí sa o ňu uchádzali? Prepáčte mi, a ešte sa spýtam teda na poslednú vec: Pri 18-percentnej miere nezamestnanosti kto prišiel s týmito sprísňujúcimi podmienkami? Dámy, páni z opozície, boli ste to vy. A vy ste zahlasovali za nový zákon o službách zamestnanosti účinný od 1. januára 2004. Vy ste zahlasovali o začlenenie dávky v nezamestnanosti do zákona o sociálnom poistení schváleného s účinnosťou od 1. januára 2004. Takže prosím, aby ste sa zamysleli nad vlastnými krokmi. A v každom prípade, a povedali ste to veľmi správne, pani poslankyňa Gibalová, budem podporovať aktívne opatrenia v prvom rade, ktoré znamenajú vytvorenie pracovných príležitostí, ktoré znamenajú pomoc ľuďom, aby sa opäť vrátili na trh práce a zarábali si dôstojnou prácou, dobre platenou prácou a z hľadiska bezpečnosti a ochrany zdravia pri práci prácou, ktorá spĺňa aj tieto podmienky. Keď hovoríme o aktívnom opatrení, ja si len dovolím pripomenúť, že asi sa nestretávate s odporúčaniami Európskej únie, ktorá už odporúčala členským štátom neprijímať ďalšie protikrízové opatrenia a zastaviť financovanie protikrízových opatrení zo štátneho rozpočtu. Pokiaľ ide o predĺženie dávky v nezamestnanosti o dva mesiace, predlžujete vlastne, dá sa povedať, smrteľný zápas človeka na dva mesiace, čo mu ničím nepomôže a ničím nerieši jeho situáciu, vytvorenie nového pracovného miesta, vytvorenie pracovných príležitostí, kde človek môže zarábať. A musím hovoriť o celom vejári nástrojov. A musím hovoriť o tom, že podporujeme vytvorenie každého pracovného miesta, podporujeme ľudí, ktorí prijmú prácu aj za minimálnu mzdu, pričom sa im vypláca finančný príspevok prostredníctvom úradov práce, keď si takúto prácu nájdu. Čiže je tam celý vejár nástrojov, ktorý pomáha aktívne zapojeným ľuďom do toho, aby sa vrátili na trh práce. Nedá mi, aby som nepovedala jednu vec. Keby nebolo ekonomickej, teda finančnej krízy, globálnej, svetovej finančnej krízy, ktorá, samozrejme, prerástla do hospodárskej krízy, tak by sme ani my tu dnes veľa o tom nehovorili, pretože nám sa darilo znižovať nezamestnanosť, a to výrazne, pretože v apríli 2006 sme sa dostali, myslím, na 7,56 %. Potom to začalo stagnovať. A videli sme, že sa niečo deje na trhu práce. Od apríla sme sledovali situáciu. Napriek tomu Slovensko s touto mierou nezamestnanosti bolo krajinou, ktorá mala najvyššiu mieru nezamestnanosti. Dnes sme na úrovni 12,66 %, je október, november stabilizovaný, august stabilizovaný. Už v júli sme mali prvky stabilizácie, viete to veľmi dobre. Aj keď sa vytvárajú miesta a podporuje sa zamestnanosť, klesanie nezamestnanosti vždy ide až kdesi na chvoste a ďaleko, ďaleko neskôr. Ale, dámy, páni, mám spomínať vôbec roky 1999, 2000, 2001, 2002? Mám hovoriť o regiónoch s 37-percentnou nezamestnanosťou, kde sme zriaďovali sociálne podniky ako jeden z nástrojov v čase, keď tu bolo obdobie hospodárskeho rastu a keď nám Európska rada opätovne vytýkala a pripomínala, že sme nepohli s dlhodobou mierou nezamestnanosti dlhodobo znevýhodnených uchádzačov na trhu práce? Hovorím o tých, ktorí stratili pracovné návyky, resp. žiadne ich ani nemali, pretože nikdy nepracovali. Pre tých boli určené sociálne podniky a pre tých sociálne podniky skutočný význam mali, majú a budú mať. Sociálne podniky existujú v ďalších krajinách. Mali sme možnosť vidieť ich v Rakúsku, fungujú presne na takom istom princípe, ako fungujú u nás. Dámy, páni, k tomu, že sme odstúpili od zmluvy. Na poslaneckom prieskume, boli tam viacerí poslanci a môžu to dokladovať. Ale vy to robíte stále, vytŕhate moje slová z kontextu, staviate ich do iných súvislostí a podobne. A vždy som hovorila, bohužiaľ, Slovensko tá kríza zasiahne. A keď sme hovorili o tom, koľko miest je ohrozených, hovorili sme vždy o hromadnom prepúšťaní. Ale, dámy, páni, vy zabúdate povedať, čo je to hromadné prepúšťanie. A možnože to ani neviete, keď nehovoríte o tom. Odporúčali ste nám vtedy, opozícia, aby sme išli cestou Írska, aby sme išli cestou pobaltských krajín, Litvy. Viete, kde sú dnes s mierou nezamestnanosti? Nad 18 %. Viete, kde sú s mierou chudoby? Ďaleko vyššie ako my. Vďaka sociálnym opatreniam, ochranným opatreniam, ktoré sme urobili, Slovenská republika a česká krajina patria medzi krajiny, ktoré majú nízku mieru chudoby. Čiže, dámy, páni, prosím, aby ste sa zamysleli nad tým, čo hovoríte. Áno, predĺženie podpory v nezamestnanosti o dva mesiace je len smrteľný zápas, ktorý nepomôže nikomu. Nové pracovné miesto znamená pomoc pre ľudí. Ešte k tým sociálnym podnikom. Neustále napádate sociálne podniky. To nie je výmysel Tomanovej, to nie je výmysel tejto vlády. Vy ste to mali zapísané, keď sme nastúpili do vlády, ako jeden z nástrojov Národného strategického referenčného rámca. My sme v tom iba pokračovali. A ja si dovolím tvrdiť, že napriek tomu, že môžu zlyhať niektorí ľudia v niektorých činnostiach, pretože pracujeme s konečnými prijímateľmi, ktorí sú skutočne kdesi a nepatria do rezortu, s ktorými máme uzatvorenú zmluvu, a ja môžem odstúpiť od zmluvy vtedy, keď porušia zmluvu a nedodržia podmienky stanovené v zmluve, týmto krokom predchádza celý rad opatrení. A my sme vás informovali aj o tom na poslaneckom prieskume, z ktorého vy ste vyšli. A na poslaneckom prieskume ste nekonštatovali žiadne porušenie zákona ani nič, pričom vyjdete von a začnete klamať. Asi sa to v slušnej spoločnosti nerobí. Ale, Boh s vami, nech Boh súdi vaše skutky a vaše konania. Ja len pripomeniem, že, tak ako sme informovali, že robíme kontrolu mesačnú, štvrťročnú, robíme osobitné monitorovanie zamerané na zisťovanie určitých údajov, robíme námatkovú kontrolu, finančnú, vecnú kontrolu na každom sociálnom podniku, mali ste v dostupnosti dokonca aj dodatky k zmluvám, kde sme znižovali príspevky, kde sme vstupovali na obmedzenie administratívnych činností v týchto sociálnych podnikoch, napriek tomu, dámy, páni, že sú vyvesené všetky informácie o týchto podnikoch v každých regiónoch a že regióny ich vnímajú ďaleko lepšie, ako to vy tu posudzujete a snažíte sa len kamuflovať a prekrývať klamstvami, podkladať nejakými domnienkami, ako jednoznačne dané veci, to asi touto cestou nepôjde. A určite týmto spôsobom nepomáhate ľuďom práce. Ja viem, že ten môj názov „ľudia práce“ je taký pre vás nie veľmi prijateľný. Ale musíte si uvedomiť, že tých zamestnancov je tu ďaleko viac ako zamestnávateľov. Ja si vážim každého jedného zamestnávateľa. Podporím každé jedno pracovné miesto, ktoré zamestnávateľ vytvorí čo len pre seba. Ale v každom prípade budem dbať na to, pokiaľ budem môcť, aby ľuďom sa dostávala dôstojná práca, dôstojná pláca a bezpečná práca. To je z mojej strany v tejto chvíli asi všetko. Ďakujem. (Potlesk.)